Prezident Fargʻona tumanidagi yangi korxonalar bilan tanishdi

04.02.2021
Shavkat Mirziyoyev Fargʻona tumanidagi “Vodiy Shoes” korxonasidagi ish jarayonini koʻzdan kechirdi.
O‘tgan yili foydalanishga topshirilgan mazkur loyihaning umumiy qiymati 16 million dollardan ziyod. Hozirda birinchi bosqichda 1 million juft poyabzal ishlab chiqarilmoqda. 2 mingdan ziyod ish oʻrni yaratilgan.
Mahsulotlar assortimenti keng, sifati yaxshi. Asosan mahalliy xomashyodan foydalanilgani uchun tannarxi ham arzon. Shu bois ichki bozorda import oʻrnini bosib, xorijniki bilan raqobatlashmoqda. Eksport moʻljali - 12 million dollar.
Ikkinchi bosqichda korxona quvvatini 2 million juftga yetkazish rejalashtirilgan. Shu maqsadda yaqin atrofdagi 18 ta mahalla xotin-qizlari kasanachilik asosida ishga jalb qilinadi. Natijada 5 mingdan ortiq ayollarning bandligi ta’minlanadi.
Prezident shu yerdagi toʻqimachilik korxonasini ham kirib koʻrdi. «Bahodir Logʻon» paxta-toʻqimachilik klasteriga qarashli mazkur shirkat yiliga 10 ming tonna mahsulot tayyorlash quvvatiga ega. Yaponiya, Turkiya, Germaniya va Shveysariyadan uskunalar keltirib oʻrnatilib, ip-kalava va mato ishlab chiqarish, mato boʻyash yoʻlga qoʻyilgan. 480 kishining bandligi ta’minlangan, shundan 300 nafari yoshlar.
Bu birinchi bosqich boʻlib, 2022-yilda ikkinchi bosqichni amalga oshirish rejalashtirilgan. Uning natijasida 1 ming 800 ta yangi ish oʻrni yaratib, eksport salohiyatini 16 million dollardan oshirish maqsad qilingan.
Davlatimiz rahbari xomashyoni qayta ishlashni chuqurlashtirib, tayyor mahsulotlar turini koʻpaytirish, eng muhimi, bozor topish zarurligini ta’kidladi.
Shu yerda Fargʻona viloyatida 2021-2022-yillarda amalga oshiriladigan investitsiya loyihalari taqdimoti oʻtkazildi.